ABS-CBN suportado ng mga taga-VisMin

Last updated Dec 20, 2019

Higit na mas maraming Pinoy na taga-Visayas at Mindanao ang nagsabi na ang ABS-CBN ang kanilang pinagkakatiwalaan sa pagbabalita sa telebisyon at pinagkukunan ng balita sa media sa buong bansa.

‘Yan nga ang lumabas na resulta ng isang independent non-commissioned survey. At lumabas ‘yan sa kabila ng mga banta ni Pangulong Rodrigo Duterte na hindi iri-renew ang franchise ng TV network.

Ayon sa resulta ng PAHAYAG VisMin 2019 survey na isinagawa noong November 15-19, kung saan tinanong ang 2,000 na mga botante sa Visayas at Mindanao sa pamamagitan ng random sampling, 70.9% ang nagsabing pinagkakatiwalaan nila ang ABS-CBN pagdating sa pagbabalita, samantalang 1.8 perecent ang nagsabing hindi.

“Lumalabas na maliit lamang ang epekto ng mga banta ni President Duterte sa kredibilidad ng ABS-CBN sa mga taga-Visayas at Mindanao, kung saan pinagkakatiwalaan ng 86.5 percent ng populasyon ang Presidente, ayon sa mga numero ng aming surveys. Sa kabila ng alitan nito sa Presidente, ABS-CBN pa rin ang naghahari sa Visayas at Mindanao,” sabi ni Mr. Aureli Sinsuat, ang PAI Executive Director at spokesperson.

GMA-7 ang pangalawa sa pinakapinagkakatiwalaang source ng balita sa TV matapos nito magkamit ng 59.3 percent trust rating. Pasok naman sa top five ang TV5 (31.5 percent), CNN Philippines (17.2 percent), at PTV-4 (10.7 percent). Dahil din sa patuloy na popularidad ng ABS-CBN, sabi ni Sinsuat na magandang pag-isipan muli nina Duterte at iba pang kritiko ang kanilang posisyon tungkol sa legislative franchise ng kompanya.

Sa kasalukuyan, nakabinbin ang mga ipinasang bill sa parehong chambers ng Congress para ma-renew ang ABS-CBN franchise ng 25 years, na nakatakdang mag-expire sa March 25, 2020, dahil sa oposisyon ni Duterte at iba pang miyembro ng administrasyon.

“Tingin ko magkakaroon ng kritisismo ang mga politiko na kabilang sa pagpigil ng franchise renewal ng ABS-CBN at posibleng matigil sa pag-ere ang kilalang news at entertainment programs nito. Iyan ang dapat isipin ng mga kritiko,” sabi ni Sinsuat.